Roméo Dallaire

Roméo Antonius Dallaire (født 25. juni 1946 i Denekamp i Nederland) er en kanadisk generalløytnant og politiker for Canadas liberale parti. Han var sjef for FN-styrken UNAMIR, som var plassert i Rwanda under folkemordet der i 1994. Dallaire satt i Canadas senat fra 2005 til 2014.

 Bakgrunn og militær karrière 
Dallaire vokste opp i en fransktalende familie i Montréal. Han begynte i 1964 ved Collège militaire royal de Saint-Jean i Fort Saint-Jean i Québec. I 1969 fullførte han bachelorgrad i realfag ved Royal Military College i Kingston i Ontario. Senere har han studert ved Canadian Land Forces Command and Staff College og Marine Corps Command and Staff College i USA.«Roméo Dallaire - Liberal Party of Canada», biografi fra Canadas senat, besøkt 16. januar 2016. 

Etter endt utdannelse startet Dallaire tjeneste i Canadas hær, der han steg i gradene og ble oberst i 1986. Fra 1989 til 1991 var han kommandant ved Collège Militaire Royal de Saint-Jean. Som brigadegeneral var han fra 1991 til 1993 sjef for 5. canadiske mekaniserte brigadegruppe.

 FN i Rwanda 
miniatyr|Som sjef for FN-styrken UNAMIR var Dallaire ute av stand til å forhindre folkemordet i Rwanda
I 1993 ble Dallaire sjef for UNOMUR,«Roméo Dallaire», The Canadian Encyclopedia, besøkt 5. juli 2012. observasjonsstyrken FN satte inn for å overvåke grensen mellom Uganda og Rwanda, der det var intern konflikt. Operasjonen hadde hovedkvarter i Uganda. 

I oktober 1993 fikk Dallaire i oppdrag å lede UNAMIR, FNs fredsbevarende styrke som ble satt inn i selve Rwanda. Dallaire informerte FN om drapene som fant sted, men fikk ikke den økte styrken han ba om og fikk heller aldri tillatelse til å gripe inn. UNAMIR skulle støtte fredsprosessen i landet ved å overvåke at den rwandiske regjeringen, som var dominert av hutuer, og opprørsstyrken Front patriotique rwandais (RPF), som besto av tutsier, overholdt fredsavtalen inngått i Arusha. FN-styrken hadde et mandat som ikke tillot FN-soldatene en aktiv rolle for å forhindre drap på sivile. Folkemordet kunne dermed skje uten at det internasjonale samfunn grep inn.  

miniatyr|Intervju med Dallaire om barnesoldater
Etter å ha vendt tilbake til Canada fikk Dallaire en rekke ledende stillinger i Canadas forsvar. Opplevelsene i Rwanda gikk imidlertid sterkt inn på Dallaire, som etter hjemkomsten led av posttraumatisk stresslidelse og gikk inn i depresjon.«Indepth: Romeo Dallaire», CBC News, 24. oktober 2003, besøkt 5. juli 2012. 

 Senere virke 
mini|Boksignering i 2005
miniatyr|Dallaire var en av åtte som bar det olympiske flagg inn ved åpningsseremonien  for  Vinter-OL 2010 i Vancouver  
I Canada har Dallaire engasjert seg i arbeid for å forhindre folkemord og har hevdet det internasjonale samfunns ansvar for å beskytte sivilbefolkning i krig og interne konflikter, også ved humanitær intervensjon.«Roméo Dallaire - Liberal Party of Canada», Canadas senat. Arkivert av Wayback machine, lest 16. januar 2016. Kampen mot bruk av barnesoldater er en annen sak Dallaire har vært engasjert i.

Dallaire gikk i 2000 ut av tjeneste i den canadiske hær. Etter dette var han medlem av FNs komite for forhindring av folkemord og rådgiver for Canadas regjering i en rekke spørsmål.

Dallaire utga i 2004 boken Shake Hands With the Devil om sine opplevelser i Rwanda. Boken ble i 2007 grunnlag for en film. Han var fra 2004 til 2005 tilknyttet Carr Center for Human Rights Policy ved Harvard University.«Past Carr Center Fellows» , Carr Center for Human Rights Policy, John F. Kennedy School of Government, besøkt 5. juli 2012.

I 2005 ble Dallaire utnevnt til Senatet, overhuset i Canadas parlament. Han representerte Canadas liberale parti. Dallaire trakk seg fra Senatet med virkning fra 17. juni 2014.«Romeo Dallaire resigns from Canadian Senate», BBC News, 29. mai 2014.

 Utmerkelser 
For sin militære innsats er Dallaire dekorert med det canadiske Meritorious Service Cross og offiserstegnet av USAs Legion of Merit. Han har mottatt Canadiske styrkers dekorasjon og FN-medaljen for UNOMUR og UNAMIR. Dallaire er offiser av Order of Canada, storoffiser av Ordre national du Québec og kommandør av Order of Military Merit. 

Han har mottatt en rekke priser og er æresdoktor ved flere universiteter.

 Bibliografi 
 Shake Hands with the Devil – the Failure of Humanity in Rwanda, 2003 (fransk oversettelse 2007)
 They Fight Like Soldiers; They Die Like Children – the Global Quest to Eradicate the Use of Child Soldiers, 2010 (fransk utgave 2010)

 Referanser 

 Eksterne lenker 




  Dallaires nettsted
  The making of a general, Roméo Dallaire, CBC Digital Archives (video)
  «Interview General Roméo Dallaire», Frontline, PBS

Kategori:Canadiske offiserer
Kategori:Canadiske politikere
Kategori:Folkemordet i Rwanda
Kategori:Personer tilknyttet FN
Kategori:Personer tilknyttet Harvard
Kategori:Order of Canada
Kategori:Legion of Merit
Kategori:Personer fra Montréal
Kategori:Personer fra Dinkelland